ທະນາຍຄວາມ ຂອງນັກຂ່າວ ອອສເຕຣເລຍ ຍື່ນຄຳຮ້ອງ ຂໍໃຫ້ເນລະເທດ ລູກຄວາມຂອງລາວ
ການ​ເຄື່ອນ​ໄຫວ​ຂໍ​ເນລະ​ເທດນີ້ ມີຂຶ້ນຫຼັງຈາກ ​ມີການ​ຕັດສິນ ໂດຍສານ​ອີ​ຈິບ​ແຫ່ງ​ໜຶ່ງ ​ທີ່​ສັ່ງ​ໃຫ້​ດຳ​ເນີນ ​ຄະດີ​ຄືນ​ໃໝ່ ນັກ​ຂ່າວ​ໂທລະພາບ al-Jazeera ທັງສາມຄົນ.
ຄອບຄົວຂອງນັກຂ່າວອອສເຕຣເລຍຄົນນຶ່ງ ທີ່ຖືກກັກຂັງ ໃນອີຈິບ ກ່າວວ່າ ບັນດາທະນາຍຄວາມຂອງຜູ້ກ່ຽວ ໄດ້ຍື່ນ ຄຳຮ້ອງຂໍໃຫ້ອີຈິບເນລະເທດຜູ້ກ່ຽວ ການເຄື່ອນໄຫວຂໍເນລະເທດນີ້ ມີຂຶ້ນຫຼັງຈາກມີການຕັດສິນ ໂດຍສານອີຈິບແຫ່ງໜຶ່ງ ໃນວັນພະຫັດວານນີ້ ທີ່ສັ່ງໃຫ້ດຳເນີນ ຄະດີຄືນໃໝ່ ນັກຂ່າວໂທລະພາບ al-Jazeera ທ່ານ Peter Greste ແລະ ເພື່ອນຮ່ວມງານຂອງທ່ານອີກ 2 ຄົນ ຜູ້ນຶ່ງຄື ທ່ານ Mohamed Fahmy ທີ່ ມີສັນຊາດການາດາ ເຊື້ອສາຍ ອີຈິບ ແລະ ທ່ານ Baher Mohamed ທີ່ເປັນຄົນອີຈິບ ບັນດາອ້າຍນ້ອງຂອງ ທ່ານ Greste ກ່າວໃນວັນສຸກມື້ນີ້ຢູ່ທີ່ອອສເຕຣເລຍວ່າ ເຂົາເຈົ້າ ໄດ້ຕັ້ງຄວາມຫວັງ ກ່ຽວກັບການກັບຄືນໄປອອສເຕຣເລຍ ຂອງອ້າຍເຂົາເຈົ້າ ຍ້ອນດຳລັດ ເມື່ອໄວໆມານີ້ ຂອງປະທານາທິບໍດີ Abdel Fattah al-Sissi ທີ່ມອບອຳນາດໃຫ້ທ່ານ ເນລະເທດຊາວຕ່າງດ້າວ ທີ່ຖືກສົງໄສກະທຳຄວາມຜິດ ໃນຄະດີອາຍາ ລັດຖະມົນຕີການຕ່າງປະເທດອອສເຕຣເລຍທ່ານນາງ Julie Bishop ໃຫ້ການຢືນຢັນ ກ່ຽວກັບເສັ້ນທາງການເນລະເທດ ທີ່ກຳລັງດຳເນີນຢູ່ ສຳລັບທ່ານ Greste ສານໃນນະຄອນໄຄໂຣ ບໍ່ໄດ້ກຳນົດມື້ ສຳຫລັບການດຳເນີນຄະດີຄືນໃໝ່ ຕໍ່ບັນດານັກຂ່າວ ເຫຼົ່ານີ້ ນັກຂ່າວທັງ 3 ຄົນຖືກຈັບກຸມ ໃນເດືອນທັນວາ ປີ 2013 ຢູ່ທີ່ໂຮງແຮມແຫ່ງໜຶ່ງ ໃນນະຄອນ ຫລວງ ໄຄໂຣ ບ່ອນທີ່ພວກເຂົາເຈົ້າເຮັດວຽກຢູ່ນັ້ນ ໃນເດືອນກໍລະກົດ ສານແຫ່ງໜຶ່ງ ໄດ້ຕັດສິນວ່າ ພວກເຂົາເຈົ້າມີຄວາມຜິດ ໃນຖານສະໜັບສະໜຸນ ພັກພະລາດອນພາບມຸສລິມ ຫຼື Muslim Brotherhood ທີ່ທາງການໄດ້ຫ້າມເຄື່ອນໄຫວນັ້ນ ແລະ ໄດ້ຕັດສິນລົງໂທດໃຫ້ ທ່ານ Greste ແລະ ທ່ານ Fahmy ຈຳຄຸກ 7 ປີ ແລະ ທ່ານ Mohamed ຈຳຄຸກ 10 ປີ ໂຄສົກຂອງສະຖານີໂທລະພາບ Al Jazeera ກ່າວວ່າ ບັນດາເຈົ້າໜ້າທີ່ອີຈິບຄວນປ່ອຍ ໂຕ ບັນດານັກຂ່າວ ໃຫ້ເປັນອິດສະຫຼະ ຢ່າງຮີບດ່ວນ ແທນທີ່ຈະ ສະຖານີໂທລະພາບດັ່ງກ່າວ ໄດ້ຢືນຢັນວ່າ ທັງສາມທ່ານ ແມ່ນທຳໜ້າທີ່ຂອງພວກເຂົາເຈົ້າ ເພື່ອລາຍງານຂ່າວ ບໍ່ແມ່ນເພື່ອຊ່ວຍເຫຼືອ ພັກພະລາດອນພາບ ແລະ ປະທານາທິບໍດີ ທ່ານ Mohamed Morsi ທີ່ຖືກໂຄ່ນລົ້ມໄປນັ້ນ